Ministrul Agriculturii, Petre Daea, care se află la Sibiu pentru lansarea campaniei "Alege oaia", s-a oprit în Piaţa Transilvania din oraş, de unde şi-a cumpărat şosete şi o vestă din lână, dar şi brânză şi flori.

Sâmbătă dimineaţă, Daea a vizitat Piaţa Transilvania, organizată în fiecare sâmbătă şi unde vin producătorii locali din judeţ.

El a trecut pe la fiecare comerciant şi a gustat produse tradiţionale. producătorii au încercat să îl atragă pe Daea cu cadouri, însă el nu a acceptat, plătind pentru ceea ce a cumpărat: "Nu vreau cadou".

Ministrul Agriculturii a plecat din piaţă cu telemea de Sibiu, sirop de brad şi flori, dar şi cu patru perechi de ciorapi de lână şi cu o vestă de lână, pentru care a plătit 150 de lei.

El a spus că la iarnă vesta şi ciorapii de lână îl vor proteja de răceală, pentru că sunt groase.

De la piaţă, ministrul Agriculturii a mers la Prefectura Sibiu, unde a fost aşteptat de autorităţi locale, de parlamentarii PSD de Sibiu, dar şi de crescători de oi care au venit îmbrăcaţi în costume populare şi care i-au cântat la fluier.

Articolul de mai sus este destinat exclusiv informării dumneavoastră personale. Dacă reprezentaţi o instituţie media sau o companie şi doriţi un acord pentru republicarea articolelor noastre, va rugăm să ne trimiteţi un mail pe adresa abonamente@news.ro.